Dick Morris: Mũtaarani kana Mũrahuhũ?
Dick Morris, mũrahuhũ wa ũteti wa mĩthiainĩ ya rũhonge rwa ũrĩo USA, na ũrĩa tene warĩ mũtaari wa President Clinton, nĩ araguũrĩirio kĩrĩndĩ gĩa Kenya ira mweri 13 Kanyua Hũngũ, 2007 ta mũtaari wa Raila Odinga.
Dick Morris andĩkĩte ibukuinĩ rĩake rĩa 1997 rĩtagwo Behind the Oval Office, atĩ rĩmwe thutha wa gũcokanĩria na President Clinton wabiciinĩ ya wathani, Clinton nĩ aharĩirie ngundi ya kĩmanyoko amũgũthe no ĩkĩnyitĩrwo igũrũ nĩ mũtumia wake, Hillary Clinton. Hihinya haha wĩthomere ũhoro ũcio.
Dick Morris na Sherry Rowlands
Dick Morris oimire wĩra wa gũtaara President Clinton 1996, thutha wa kwandĩkwo ngathĩtiinĩ ĩmwe ya Washington, D.C., atĩ arĩ thiriti na mũmaraya wĩtagwo Sherry Rowlands. Gwatuĩkire Dick Morris rĩmwe nĩ arekereirie Sherry Rowlands athikĩrĩrie mĩario yao na President Clinton ya thimũ. Hihinya haha ũthome maingĩ megiĩ ũhoro ũyũ hamwe na mangĩ ma ũra thoni marĩa kĩhũngĩro gĩkĩ gĩtangĩandĩka.
Sherry Rawlands oigĩte atĩ nĩ we warutithirie Dick Morris wĩrainĩ wa gũtaara President Clinton thutha wa gũtharia nake na kũmumbũra, o rĩrĩa arĩ na mũtumia wa mbũri.
Dick Morris na ũthũrimithia
Dick Morris nĩ arutaga wĩra wa gũthũrimithia (pollster), wĩra ta ũrĩa rĩu ũrutagwo nĩ Steadman, Kenya. Nĩ we mwene gĩtĩ wa Vote.com, na nĩ akoragwo e mwandĩki wa magathĩti ma ũteti wa rũhonge rwa ũrĩo, mũteereti TVinĩ cia ũteti wa rũhonge rwa ũrĩo ta Foxnews, mwandĩki wa mabuku ma ũteti wa rũhonge rwa ũrĩo, na mũtaari wa ateti a rũhonge rwa ũrĩo, USA na mabũrũri mangĩ. Hihinya haha na haha na haha na haha ũthome ũhoro wa mawĩra na ũtũũro wake.
Dick Morris na ũteti wa Gũthimĩra Koine Ithatũ (Political Triangulation)
Dick Morris nĩ we wataarire President Clinton gĩthuranoinĩ kĩa USA kĩa mwaka wa 1996 oye ũteti wa Republicans aũtue ta wĩ wake, na ahane ta arĩ we mũkĩama kĩu kĩa Republican gũkĩra ene kĩo, ũteti ũrĩa ũĩkaine ta ũteti wa gũthimĩra koine ithatũ (political triangulation).
Ũteti ũyũ no guo wahũthĩrirwo mwaka wa 2000 nĩ President Njonji Gathaka, ũrĩa etire Compassionate Conservative, kana ũtirĩrĩri wa mĩtugo ya gĩtene wĩkũriainĩ wa kĩrĩu.
Ũteti wa ũtirĩrĩri wa mĩtugo ya gĩtene wĩkũriainĩ wa kĩrĩu
ũteti wa ũtirĩrĩri wa mĩtugo ya gĩtene wĩkũriainĩ wa kĩrĩu nĩ guo waimithirie andũ aingĩ athĩni a USA ũteithio wa thirikari, nĩ ũndũ wa gwĩtĩkia atĩ athĩni mathĩnaga nĩ ũndũ wa mehia mao, na magĩrĩire marute wĩra handũ ha gũteithio tũhũ.
Dick Morris Mũrehithia wa Ngũĩ Ukraine
Dick Morris nĩ we warehithirie ngũĩ ĩrĩa yanyitanĩte na Ituĩka rĩa Macungwa (Orange Revolution) bũrũriinĩ wa Ukraine mwaka wa 2004. Nĩ we warĩ mũtaari wa Yushchenko, ũrĩa wahotanire gĩthuranoinĩ gĩa 2004 kĩa ũtongoria wa Ukraine thutha wa ngũĩ nene.
Gĩthuranoinĩ kĩu, Dick Morris ataarire Yushchenko ekithie ũthũrimithia wa andũ marĩkia gũikia mĩtĩ o ũguo nĩ guo ahote gũthugunda mateta ma mũingĩ atĩ mĩtĩ nĩ yaiywo, Yushchenko angĩhotwo gĩthuranoinĩ.
Thutha wa mĩtĩ ya ithũrima kwaga kũiganana na mĩtĩ ĩrĩa yaikirio, ithugunda rĩu rĩa Dick Morris nĩ rĩo rĩarehire mateta na rung’athio rwa mũingĩ, na President wa Ukraine wa hĩndĩ ĩyo ũrĩa warĩkagia wĩra, Leonid Kuchma, agĩtĩkĩra gũthuranwo rĩngĩ na Viktor Yanukovych, ũria wanyitagwo mbaru nĩ thirikari na warĩ Prime Minister hĩndĩ ĩyo akĩhootwo gĩthuranoinĩ kĩu gĩa kerĩ.
Ũhotani ũyũ wa Yushchenko, ũrĩa wateithĩrĩirio nĩ Dick Morris, nĩ guo ũĩkaine ta Orange Revolution ya Ukraine ya mwaka wa 2004.
Ũndũ wa magegania nĩ atĩ Ituĩka rĩa Macungwa (Orange Revolution) bũrũriinĩ wa Ukraine rĩarĩ mweri 21 Kanyua Hũngũ, 2004, mwaka ũmwe kererere mbere ya ũikia mĩtĩ ya Icokia rĩa Mũingĩ Kenya mweri 21 Kanyua Hũngũ, 2005.
Kĩhũngĩro gĩkĩ kĩa Maitũ nĩ Ma Itũ nĩ kĩandĩkire ũhoro ũcio, ũrĩa gĩtũire gĩtĩkĩtie kinya ũmũthĩ atĩ ndwarĩ wa kĩmũnyaka warĩ mũbange. Hihinya haha ũthome mandĩko macio.
Hihi Dick Morris nĩ hĩndĩ arambĩrĩirie gũtaara Raila Odinga kana atũire amũtaaraga kuma ũikia wa mĩtĩ ya Icokia rĩa mũingĩ Kenya mwaka wa 2005?
Dick Morris nĩ ateithĩrĩirie kĩama kĩa United Kingdom Independent Party gĩthuranoinĩ kĩa nyũmba ya mawatho (mbunge). Kĩama kĩu gĩtetagĩra wĩruti wa Britain kuma ngwatanĩroinĩ ya European Union, na kĩahootire itĩ 12 harĩ 78 cia Britain. Dick Morris ningĩ nĩ arĩ mũtaarani gĩthuranoinĩ kĩa Mexico kĩrĩa kĩahotithirie López Obrador na njĩra ya maheni ma kũmũcambia na kũmũhananithia na akomunithiti. Wĩthomere maũndũ maya haha.
Maheni ma Dick Morris Megiĩ Senator Hillary Clinton
Thoma ũhoro wa maheni na ungumania wa Dick Morris wa gũcambia Senator Hillary Clinton nĩ guo ndakahotane gĩthurano kĩa President kĩa USA gĩa 2008. Mandĩko o maya nĩ monanĩtie atĩ Dick Morris nĩ arahoya kuma $25 kinya $100 o mũndũ kana makĩria athondeke thenema ya gũcambithia Senator Clinton, thenema ya maheni ta ma Swift Boat Veterans, marĩa magiririe Senator John Kerry ahoote President Njonji Gathaka gĩthuranoinĩ kĩa USA kĩa mwaka wa 2004.
Mwagairĩ ta Dick Morris Areka Atĩa Kenya?
O na gũtuĩka o mũteti o wothe bũrũriinĩ witũ e na wĩyathi wa gwetha mũmũtaari wa kwĩyendera, mwagairĩ ta Dick Morris ndagĩrĩirwo nĩ kũrehwo bũrũriinĩ witũ aingĩrĩre ũteti ta ũrĩa ekaga USA.
Ũteti wa Dick Morris nĩ wa gĩcambanio na no ũrehe ngũĩ bũrũriinĩ mwĩthĩ, ta bũrũri witũ wa Kenya. Kĩhũngĩro kĩa Maitũ nĩ Ma Itũ, nĩ kĩrĩga kwandĩka ũhoro wa Mĩkũma Rũkũ ya tene na ya kĩrĩu, na kũroneka ta ũkũna rũkũ wa kĩrĩu ũkĩrĩte njano, angĩkorwo mĩkũna rũkũ ĩrĩgĩragwo USA gũteithĩrĩria ithurano na kũrehe ũteti wa kũgayũkania na kũrehe ngũĩ bũrũriinĩ. Hihinya haha ũthome ũhoro ũcio twandĩkĩte wa Mikũna Rũkũ.
Mũtigetĩkĩrie ũteti wa mĩthiainĩ ya rũhonge rwa ũrĩo ya USA, ũrĩa ũtharĩkĩire mabũrũri maingĩ na mbaara nĩ ũkorokeri wa ũtonga wa mo, ta wa maguta kana wa thahabu kwa mũhiano, ũingĩre bũrũriinĩ witũ. Tũtingĩkũũra bũrũri witũ kuma wathani wa Wangũ wa Ngeretha tũcoke twĩcurie mũkanda ngingo twĩroretie magegoinĩ ma wathani wa rũhonge rwa ũrĩo rwa USA.
Reganai na ũkoronĩ wa kĩrĩu bũrũriinĩ witũ. Thurai mũtongoria mwenda bũrũri wake. Mũndũ wothe wĩ na mũtĩ wake ndakareke ũũrĩre thĩ tũhũ.
Thaaai!
kik_Latn kik_Latn kik_Latn cym_Latn kik_Latn kik_Latn bug_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn zho_Hans kik_Latn kik_Latn kik_Latn kik_Latn kik_Latn kik_Latn nus_Latn